तूं खूब हुशार आनी पात्र आसता. तरींकय तूं पळयता कीं तुका येस लाभना म्हूण. मागीर तुज्या मनांत तुका खंयतरी दिसता कीं तुजी मोख हातासपा खातीर तुका तुज्या आवाक्या भायलें कसले तरीं बळ जाय म्हूण. ही भायली शक्त जी तुज्या येत्नाक मायेन साथ दिता तिका देवाची कृपा म्हण्टात. स्वामी शिवानंद मानता कीं मनशाचे प्रयत्न आनी ईश्वरी कृपा ही दोनूय एकामेकांक जोडिल्लीं आसतात म्हूण. पूण हें नातें निखटे योगायोगान वा अपघातान घडून येयना. कसलो तरीं दुवो आसता जाका लागून हो संयोग जुळून येता. आनी हो दुवो वा जोडो म्हळ्यार भक्ती.
 खऱ्या भक्ताचे तकलेंत नितसंग भगवंताचेच विचार घोळत आसतात. हेर कसलेच न्हय. आनी जेन्ना तो देवाच्या मोगांत मग्न जाता तेन्ना एक व्यक्ती म्हूण तो आनी एक शक्ती म्हूण देव हांचे मदीं पळय जें खेरीतपण आसता तें आपसूक झडून पडटा. कृष्ण सांगता, "म्हजे विशीं आशिल्ल्या खरे ओडीक लागुनूच गवळणींचे विचार म्हजेर एक सारके थिरावल्ले आसताले. देखून तांका आपणाल्या कुडींचें आनी चित्तांचें भान नासतालें. " ही जी अवस्था भक्ती वरवीं प्राप्त जाता ती आत्मगिन्यान आत्मसात करपा समानूच आसता.
 केन्ना- केन्ना मनाक मारता तेन्ना देवळांत वचप ही खऱ्या अर्थान परिपूर्ण भक्ती जायना. भक्ती म्हळ्यार निखटे एक- दोन फावट करपाचे कर्तूब न्हय. ती काळजांत एक सारकी खतखतत आसची पडटा. मनीस आपणाल्या लागणुकांनी गुल्ल आसता तेन्ना लेगून. हाचोच अर्थ भक्ती म्हळ्यार ईश्वरा भितर संपूर्ण तल्लीन जावप वा ताचे कडेन आपूण पुराय एकरूप जावप.
 नारदमुनी भक्ती सुत्रांत भक्तीची व्याख्या करता ती अशी : ती एक अशी आवतिकाय जंय मन भगवंता कडेन एकरूप जावपाक अथ्रेकता आनी चितनां तेचपरी कामनां हांची कोठये कूड आसलेलें चित्त थीर जाता. चित्त 'हांव' हे फटकीरे कल्पनेक पसवण दिता आनी हाका लागून मनीस देवा पासून पयसावता. जेन्ना चित्त थीर आनी शांत आसता आनी भक्ती भितर तल्लीन जाता तेन्ना तें शुद्ध आनी परिपूर्ण जाता. भक्ती चित्त नितळ दवरता.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 